b'\n_START_ARTICLE_\nMongolriket\n_START_SECTION_\nNavn\n_START_PARAGRAPH_\nMongolriket ble kalt \xc2\xabIkh Mongol Uls\xc2\xbb (ikh: stor, uls: stat - ergo \xc2\xabDen store mongolske stat\xc2\xbb). I 1240-\xc3\xa5rene skrev G\xc3\xbcy\xc3\xbck Khan et brev til pave Innocens IV, hvor han refererer til staten som Dalai (store/oseaniske) Khagan av den store mongolske stat (\xc2\xabulus\xc2\xbb). _NEWLINE_Etter arverekkef\xc3\xb8lgekrigen mellom Kublai og hans bror Ariq, ble Kublais makt begrenset til den \xc3\xb8stlige delen av riket. Kublai kunngjorde gjennom et keiserlig edikt den 18. desember 1271, landets nye navn: \xc2\xabStore Yuan\xc2\xbb (\xc2\xabDai Yuan\xc2\xbb, eller \xc2\xabDai \xc3\x96n Ulus\xc2\xbb). Visse kilder hevder det fulle mongolske navnet var \xc2\xabDai \xc3\x96n Yehe Monggul Ulus\xc2\xbb.\n_START_SECTION_\nOpprinnelse\n_START_PARAGRAPH_\nTem\xc3\xbcdsjin, senere best kjent som Djengis Khan, var stamfaren til alle Mongolrikets og Yu\xc3\xa1n-dynastiets herskere. Han var s\xc3\xb8nn av Yes\xc3\xbcgei, stammeh\xc3\xb8vding for kiyadene \xe2\x80\x94 en av de mange stammer i det oppsplittede Mongolia. I ung alder mistet han faren som ble drept av en rivaliserende stamme. Dette utl\xc3\xb8ste en stor borgerkrig. Til slutt seiret Tem\xc3\xbcdsjin, og tok herskertittelen Wang Khan. Han utviklet en skriftlig lov for alle mongoler, kalt Jassa, og krevde at den ble fulgt til punkt og prikke. _NEWLINE_Tem\xc3\xbcdsjin fulgte opp med angrep p\xc3\xa5 andre stammer i omr\xc3\xa5det og utvidet hele tiden sin makt. Ved hjelp av en kombinasjon av diplomati, organisasjon, milit\xc3\xa6r dyktighet og brutalitet klarte han det n\xc3\xa6r utenkelige, \xc3\xa5 forene alle de mongolske stammer til ett folk (1206). Under et khuriltai (et r\xc3\xa5dsm\xc3\xb8te for de mongolske h\xc3\xb8vdinger) ble han gitt tittelen \xc2\xaballherskeren\xc2\xbb (Djengis Khan).\n_START_SECTION_\nInvasjoner og verdensrike\n_START_PARAGRAPH_\nDsjengis-Khan forente de rivaliserende mongolsk-tyrkiske nomadestammene under sitt overherred\xc3\xb8mme og styre i \xc3\xa5r 1206 ved hjelp av politisk manipulasjon og milit\xc3\xa6rmakt. Han kom hurtig i konflikt med Jin-dynastiet til jursjenerne og de vestlige Xixia-dynastiet til tangutene i nordlige Kina og f\xc3\xb8rte h\xc3\xa6rtokter mot dem, der Xixia ble knust og underlagt mongolene, og Jin-staten svekket. Etter provokasjoner fra det muslimske Khwarezmid-imperiet dro Dsjengis-Khan ogs\xc3\xa5 inn i Sentral-Asia, tilintetgjorde Khwarezmia og \xc3\xb8stlige Persia, dro deretter videre p\xc3\xa5 h\xc3\xa6rtokt inn i rusernes Kievrike (en forl\xc3\xb8per til dagens Russland, Hviterussland og Ukraina) og Kaukasus. F\xc3\xb8r Dsjengis-Khan d\xc3\xb8de hadde han delt sitt veldige rike mellom sine s\xc3\xb8nner og n\xc3\xa6re familie. Men som sedvanen gjorde klart, forble hele riket felles eiendom for hele den keiserlige familie, som dannet den herskende klassen sammen med det \xc3\xb8vrige mongolske adelskapet._NEWLINE_Under \xc3\x96gedei ble Mongolriket kraftig utvidet mot vest, ved at hans h\xc3\xa6rer erobret de nordlige deler av Persia, Kaukasus, Ukraina og Russland. Mongolske styrker var p\xc3\xa5 vei til ogs\xc3\xa5 \xc3\xa5 erobre Sentral-Europa da \xc3\x96gedei d\xc3\xb8de, men mongolstyrkenes generaler trakk styrkene tilbake til Mongolia for \xc3\xa5 delta i valget av ny khan. I \xc3\xb8st ble det nordlige Kina erobret (Jin-riket og Korea). Under M\xc3\xb6ngke s\xc3\xb8rget hans bror H\xc3\xbcleg\xc3\xbc for erobringen av resten av Persia og Mesopotamia (1255\xe2\x80\x9358). Erobringen av resten av Midt\xc3\xb8sten ble oppgitt da mongolene led nederlag ved et slag mot de egyptiske mamelukkene i Levanten  i 1260.\n_START_SECTION_\nDeling av riket i fire\n_START_PARAGRAPH_\nMen Ilkhanatet var blitt etablert, med Hulegu som Il-Khan og Tabriz i Nord-Persia som hovedstad. De to andre khanatene var Den gylne horde (Russland og Ukraina) og Chagatai-khanatet (Sentral-Asia). _NEWLINE_F\xc3\xb8rst i 1277 ble ogs\xc3\xa5 det s\xc3\xb8rlige Kina underlagt ved at Song-riket ble erobret, og hele Kina ble forent under mongolene. I 1279 etablerte Kublai Khan Yuan-dynastiet etter kinesisk m\xc3\xb8nster, dvs. at han s\xc3\xa5 p\xc3\xa5 seg selv som kinesisk keiser, og i mindre grad mongolsk khan.\n_START_SECTION_\nMongolrikets herskere 1206-1295\n_START_PARAGRAPH_\n1206-27   Djengis Khan _NEWLINE_1227-41   \xc3\x96gedei, Djengis Khans s\xc3\xb8nn  _NEWLINE_1241-46   T\xc3\xb6regene (regent) \xc3\x96gedeis kone_NEWLINE_1246-48   G\xc3\xbcy\xc3\xbck, \xc3\x96gedeis s\xc3\xb8nn  _NEWLINE_1248-51   Oghui Qaimish (regent) G\xc3\xbcy\xc3\xbcks kone_NEWLINE_1251-59   M\xc3\xb6ngke, Djengis Khans s\xc3\xb8nnes\xc3\xb8nn_NEWLINE_1260-95   Kublai Khan, Djengis Khans s\xc3\xb8nnes\xc3\xb8nn        _NEWLINE_Etter Kublai Khans d\xc3\xb8d ble Mongolriket svekket av indre stridigheter om makten, og riket gikk gradvis i oppl\xc3\xb8sning. Det \xc3\xb8stlige khanatets Khan mistet overherred\xc3\xb8mmet over resten av Mongolriket, og de 4 khanatene levde videre, stadig mer svekket, hver for seg. Den siste mongolkeiser i Yuan-dynastiet i Kina ble styrtet i 1368, etter uroligheter og kamper helt siden 1356.'